《过濂溪》
宋代·潘兴嗣

鳞鳞负郭田，渐次郊原口。
其中得清旷，贵结林泉友。
一溪东南来，潋滟翠波走。
清响动灵粹，寒光生户牖。
峨峨双剑峰，隐隐插牛斗。
疏云互明晦，岚翠相妍丑。
恍疑座中客，即是关中叟。
为歌紫芝曲，更击秦人缶。
窅然忘得丧，形骸与天偶。
君怀康济术，休光动林薮。
得非仁知乐，夙分已天有。
捉鼻固未免，安能混真守。
日暮车马徒，桥横莫回首。

作者简介：兴化军莆田人，居新建，字延之，号清逸居士。少孤，笃学，与王安石、曾巩、王回、袁陟俱友善。以荫授将作监主簿。调德化尉，以不愿俯仰上官，弃官归。筑室豫章城南，著书吟诗自娱。神宗熙宁初召为筠州推官，辞不就。卒年八十七。有文集及《诗话》。